Document ID: 32002R0962

Tarybos reglamentas (EB) Nr. 962/2002
2002 m. gegužės 27 d.
iš dalies keičiantis Reglamentą (EB) Nr. 1868/94, nustatantį bulvių krakmolo gamybos kvotų sistemą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 36 ir 37 straipsnius,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi:
(1) Reglamento (EB) Nr. 1868/94 2 straipsnio 3 dalyje [4] nustatytos bulvių krakmolo kvotos valstybėms narėms gamintojoms 2000-2001 ir 2001-2002 prekybos metams.
(2) Pagal Reglamento (EB) Nr. 1868/94 3 straipsnio 2 dalį kvota turi būti paskirstyta valstybėms narėms gamintojoms kas trejus metus, remiantis Komisijos ataskaita Tarybai. Dėl to šiuo metu 2001-2002 prekybos metams nustatytų kvotų galiojimas turėtų būti pratęstas trejiems metams.
(3) Komisija pasilieka teisę teikti kitus atitinkamus bulvių krakmolo gamybos sistemą reglamentuojančių teisės aktų projektus, atsižvelgdama į nuolatinės sektoriaus analizės išvadas.
(4) Valstybės narės gamintojos turėtų paskirstyti gautas kvotas trejų metų laikotarpiui visiems bulvių krakmolo gamintojams, remdamosi 2001-2002 prekybos metams nustatytomis kvotomis.
(5) Remiantis Reglamento (EB) Nr. 1868/94 6 straipsnio 2 dalimi, 2001-2002 prekybos metams skirtų kvotų perviršiai turi būti atimti iš 2002-2003 prekybos metų kvotos.
(6) Tarybos reglamentu (EB) Nr. 1253/1999 [5] iš dalies pakeitus Reglamentą (EEB) Nr. 1766/92 [6], 8 straipsnyje buvo padaryta mokėjimo sąlygų pakeitimų; todėl, remiantis tais pakeitimais, reikia suvienodinti šiame reglamente vartojamus terminus,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1868/94 keičiamas taip:
1) 2 straipsnis keičiamas taip:
"2 straipsnis
1. Toliau yra nurodytos valstybėms narėms gamintojoms paskirstomos kvotos bulvių krakmolo gamybai 2002-2003, 2003-2004 ir 2004-2005 prekybos metams:
(tonomis) |
Danija | 168215 |
Vokietija | 656298 |
Ispanija | 1943 |
Prancūzija | 265354 |
Nyderlandai | 507403 |
Austrija | 47691 |
Suomija | 53178 |
Švedija | 62066 |
Iš viso | 1762148 |
2. Kiekviena valstybė narė gamintoja paskirsto 1 dalyje nurodytą kvotą bulvių krakmolo gamintojams 2002-2003, 2003-2004 ir 2004-2005 prekybos metams proporcingai kvotos dalims nustatytoms kiekvienam gamintojui 2001-2002 prekybos metams, prieš pritaikant galimą pataisą, leistiną pagal 6 straipsnio 2 dalį.
Kiekvienam gamintojui 2002-2003 prekybos metams nustatytos kvotos dalys koreguojamos, atsižvelgiant į visus kvotos perviršius 2001-2002 prekybos metais, remiantis 6 straipsnio 2 dalimi."
2) 3 straipsnis keičiamas taip:
"3 straipsnis
1. 2004 m. rugsėjo 30 d. arba anksčiau, taip pat vėlesniais laikotarpiais kas trejus metus, Komisija pateikia Tarybai ataskaitą apie kvotų paskirstymą Bendrijoje kartu su atitinkamais pasiūlymais. Šioje ataskaitoje turi būti atsižvelgta į galimus atsiskaitymo su bulvių augintojais pokyčius bei bulvių krakmolo ir grūdų krakmolo rinkų pokyčius.
2. 2004 m. gruodžio 31 d. arba anksčiau, taip pat vėlesniais laikotarpiais kas trejus metus, Taryba, vadovaudamasi Sutarties 37 straipsniu, valstybėms narėms paskirsto kvotas ateinantiems trejiems prekybos metams, remdamasi 1 dalyje nurodyta ataskaita.
3. 2005 m. sausio 31 d. arba anksčiau, taip pat vėlesniais laikotarpiais kas trejus metus, valstybės narės praneša suinteresuotiems asmenims išsamią informaciją apie kvotas, nustatytas ateinantiems trejiems prekybos metams."
3) 7 straipsnis keičiamas taip:
"7 straipsnis
Šis reglamentas netaikomas bulvių krakmolo gamybai įmonėse, neperkančiose bulvių, už kurias buvo sumokėtos Reglamento (EEB) 1766/92 8 straipsnyje minimos išmokos, ir kurios negauna to paties reglamento 7 straipsnyje minimų grąžinamųjų išmokų."
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Jis taikomas nuo 2002 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. gegužės 27 d.

Labels: 2
17
6